**ВАТАНЫМ ТАТАРСТАН**

29.11.16

**Эшләргә ничек өйрәтергә?**

Техникумнарның матди ягын яхшырту, студентларны җәлеп итү, белгечләргә кытлыкны киметү максатыннан, 2014 елда республикада заманча ресурс үзәкләре ачыла башлаган иде. Хәзер 9 нчы сыйныфны тәмамлаучы укучыларның яртысы техникумнарга ке­рә. Баксаң, белгечләрнең 70 процентын кабат өйрә­тергә туры килә икән.

Армиягә кадәр сыену урыны түгел

Республикада 96 урта һөнәри белем бирүче уку йорты бар. Аларда 67 мең студент белем ала. Бездә шулай ук 61 вуз һәм филиал эшли. 2011 елдан филиаллар саны 30 процентка кыскартылган. Өч ел эчендә 20 ресурс үзәге ачылган. Аларны төзекләндерү өчен 2039,3 миллион сум акча киткән, 337 миллион сумлык җиһаз сатып алынган.

– Ресурс үзәкләре белән ни өчен эш бирүчеләр җи­тәкчелек итми? Нигә сту­дентларның эшкә әзерлеге җитми? Ресурс үзәкләре ул – армиягә кадәр сыену урыны түгел. Әгәр мөгал­лим вертолет заводында, мотор төзү­челәр пред­приятиесендә ни­ләр майтарылганын бел­мәсә, ул студентларны нәр­сәгә өйрәтә ала? – дип аптыраган Рөс­тәм Миңнеханов ТР Министрлар Кабинеты каршындагы Икътисадый совет утырышында.

Укып, файдаң булмаса?

– Заводка ел саен 600 кеше эшкә алынса, шулар­ның 70 проценттан артыгы тиешле таләпләргә җавап бирми. Аларны кабат укытырга туры килә. Шулай булгач, урта һәм югары уку йортлары, ресурс үзәкләре ни өчен кирәк? – дип белдергән Казан мотор тө­зү­челәр җитеш­терү бер­ләш­мәсе генераль директоры Дамир Кәримул­лин.

Белгечләр әзерләү мәсь­ә­ләсе соңгы елларда гына туган проблема түгел. Ресурс үзәкләренә кадәр рес­публикада кластерлар сис­темасы булдырылган иде. Вуз, техникум, оешмалар бер казанда кайный дигән сүз бу. Әйтик, Казан дәүләт архи­тектура-төзе­леш университеты кластеры Казан, Чаллы, Түбән Кама, Бөгелмә шәһә­рендәге 5 көллиятне үз эченә ала. Әмма Татарстан төзе­леш, архитектура һәм торак-комму­наль хуҗалык министры Ирек Фәйзуллин бел­дер­гәнчә, сыйфат мәсь­әлә­сен ях­шыртырга укыту­чы­лар­ның хезмәт хакы аз булу, ла­бора­тория­ләрнең тие­шен­чә җиһаз­лан­ды­рыл­мавы да комачаулый икән. Батенчук исе­мен­дәге көл­лияттә мас­терның уртача хезмәт хакы 9 мең сумга да җитми. Ә аз акчага яхшы белгечләрне җә­леп итеп булмый.

Машина төзелеше клас­теры ассоциациясе рәисе Сергей Майоров вәзгыять­не яхшыртуны предприятие һәм уку йортларының бергә­ләшеп эшләвендә, ягъни дуаль белем бирүдә күрә. “Студентлар заводларда вакытларын күбрәк уздырсын иде. Шул вакытта гына яшь белгеч предприятие куйган бурычларны үти алачак”, – ди ул.

КИТТУ-КАИ ректоры Альберт Гыйльметдинов инженерлар әзерләүче уку йортлары предприятиеләр тормышыннан аерылмаска тиеш дип саный. “Без пред­прия­тиеләрдә төп кафедраларыбызны булдырабыз. Уни­верситетта вертолет тө­зү буенча укыту үзәге булдырдык. Аны шушы за­водның генераль директоры Вадим Лигай җитәкли. Студентлар заводта практика үтә. Укып бетергәч, барысы да эшкә урнашалар”, – ди ректор.

Аннан безгә шелтә белдерәләр

Күптән түгел газетабызда Арча районындагы Үр­нәк агросәнәгать көллияте турында язып чыккан идек. Уку йорты директоры Илнур Котдусов яхшы бел­гечләр әзерләү өчен матди базаны яңартырга кирәк­леген әйт­те. “Бүген колхозларга заманча техникалар кайтарылды. Ә без балаларны һаман иске тракторларда өйрәтәбез. Диплом алгач, белгечкә яңа техникага утырырга туры килә. Әмма эшләп китә алмаучылар да очрый. Аннан безгә студентларны яхшы итеп әзерлә­миләр дип шелтә белде­рәләр”, – дигән иде ул.

Эшсезлек мәсьәләсе дә күпмедер дәрәҗәдә шуңа бәйле. Чиле-пешле белгеч­нең кемгә кирәге бар? Хез­мәт, халыкны эш белән тәэ­мин итү һәм социаль яклау ми­нис­тры Эльмира Зарипова бел­дергән­чә, яшь бел­гечләргә ихтыяҗ бар, чөнки кадрлар картая бара. 2030 елда эшкә сә­ләтле кешеләр – 5 процентка, ягъни 107 меңгә ки­мия­чәк. Бездә картаю процессы Россиягә караганда 1,5 тапкыр тизрәк бара икән. Бү­ген һәр эш эзләүчегә икешәр вакансия туры килә.

27гә каршы – 3 балл...

Татарстан Мәгариф һәм фән министрлыгы һөнәри бе­лем бирүче уку йорт­ла­рының рейтингын төрле юнәлеш­ләргә бүлеп билгели. Әйтик, быел реаль икътисад секторына белгечләр әзер­ләү рей­тингында Лениногорск нефть техникумы беренче урынга чыккан. Алар­ның хезмәте 27 балл белән бәяләнгән. Чистай күп профильле, Бө­гелмә педагогик, Әлмәт һө­нәри көллиятләре нибары 4-5 балл гына туплый алган. Аграр юнәлештә Сарман, Түбән Кама, Минзәлә авыл хуҗалыгы уку йортлары көчле, Баулы, Әтнә, Актаныш, Спас, Балык Бис­тә­сен­дәгеләргә тырышырга ки­рәк. Баулы аграр көллия­те­нең күрсәт­кечләре – нибары 3,04 балл. Укытучылар әзерләүче уку йортлары арасында Казан педагогика көллияте беренче урында булса, Лениногорск музы­ка-сәнгать педагогика көллияте “кызыл зо­на”га эләккән.

– Бер яклап кына эш­ләргә омтылган система кү­тәрелеп китә алмый. Эш би­рүче оешма кадрлар әзер­ләү белән кызыксынырга тиеш. Без “Татнефть” компаниясе төр­кеме белән бергәләп эшлибез. Уку процессын бергәләп оештырабыз. Прак­тика өчен вакыт күп би­релә. Укыту бүл­мә­ләре җи­һаз­ландырылган. Бездә белем бирүче 67 укы­ту­чының 30ы оешмадан килеп укыта. Сәләтле студентларга оешма стипендия түли. Бел­геч­ләребез хезмәт базары та­ләпләренә җавап бирә, – ди Лениногрск нефть тех­нику­мының укыту эшләре буенча директор урынбасары Ирина Власова. – Техникумга БДИ бирүдән куркучылар яки аны тапшыра алмаучылар килә дип әйтеп булмый. Бәйгеләрдә бер урынга 3 кеше дәгъва кыла. Укучыларны 8 нче сыйныфта ук барлый башлыйбыз. Әти-әни­ләр җы­е­л­ыш­ла­рын­да, сыйныф сә­гатьлә­рен­дә уку йорты турында сөйлибез.

– Киләчәктә вузларга кабул итү буенча үзгәрешләр кертергә кирәк. Уку йор­ты­ның куәте түгел, ә пред­прия­тиеләрнең ихтыяҗы исәпкә алынырга тиеш, – дигән иде Президент Рөс­тәм Миңне­ха­нов бу җәһәт­тән.